text: [{"text_idx": "#000000", "text": "Ultimo mga gagmay\u2019ng magpapatigayon nakasungkit ug tabang gikan sa proyektong DAVNOR KAAGAPAY, usa ka inisyatibo nga programa sa probinsyal nga panggamhanan sa Davao del Norte nga nagtinguha nga matabangan ang mga katawhan sa probinsya, ilabina gayud kadtong hilabihang naapektohan sa pandemya, pinaagi sa pagpang-apod-apod ug mga semilya sa nagkadaiyang matang sa mga utanon ug mga lagutmon aron kini ilang matanom sa ilang tagsa-tagsa ka mga dapit, diin ang probinsyal nga panggamhanan ra usab ang manguna sa pagpalit sa ilang mga abot aron usab mabaligya kini sa katawhan sa probinsya sa mas baratong presyo."}, {"text_idx": "#000001", "text": "Usa ka pamatuod niini ang magtiayong Neciforo ug Ursulina Artiaga, lumulopyo sa dakbayan sa Tagum, nga regular nang gaatang sa Pasalubong Shop sulod sa buhatan sa Davao del Norte Investment Promotion Center (DNIPC), aron mangompra sa mga baligyang gulay. Ang mga produktong sama sa talong, alugbati, patola, tangkong, paliya, kalabasa, upo, ug uban pa, mao\u2019y sagad nga ginapamalit sa magtiayong Artiaga nga ila usab ibaligya kilid sa gamay\u2019ng merkado sa dalang Roxas sa dakbayan sa Tagum. Atol sa pakighinabi kanila, ilang gisaysay nga labing menos nilang kita sa pagpamaligya sa kinomprang gulay mokantidad sa P500 matag adlaw, kini bisan pa man magsugod sila ug pamaligya sa alas singko sa kahapunon ngadto na sa alas siete sa kagabhion. Kung palaran, matud sa mag-asawa, mokita kini sila ug P700 sa ilang pagpamaligya, bisan pa man tuod nga wala silay kaugalingong pwesto sa merkado ug nagabayad lamang sa \u201carkabala\u201d sa kantidad nga P20 matag gabii."}, {"text_idx": "#000002", "text": "Ang DNIPC mao\u2019y gitahasan ni Gobernador Edwin I. Jubahib, sa pakig-alayon sa departamento sa PAGRO ug PENRO, nga mokolekta ug mopalit sa mga abot nga gulay gikan sa mga benepisyaryo sa DavNor KAAGAPAY sa nagkalain-laing lungsod sa Davao del Norte. Ang DNIPC usab ang mobaligya sa maong mga produkto ngadto sa mga nagkadaiyang kalungsuran sa probinsya, lakip na ang mga nag-unang merkado publiko."}, {"text_idx": "#000003", "text": "Sumala pa ni Neciforo, dakong tabang ang maong programa ngadto kanila sanglit napadayun niini ang pagpa-eskwela sa ilang anak nga anaa na karon sa ikatulong tuig sa kolehiyo. Busa, mapasalamaton gayud ang pamilyang Artiaga ngadto sa probinsyal nga panggamhanan ilabina gayud kay Gobernador Edwin I. Jubahib sa iyang inisyatibo nga nahatagan sila ug kahigayunan nga makakaplag ug dugang tinubdan sa kita."}, {"text_idx": "#000004", "text": "Sa kasamtangan nagapadayun ang pag-implementar sa programang DavNor KAAGAPAY, diin naglangkub usab kini sa pagpang-apod-apod sa mga pisu sa manok nga ginatawag ug \u201cfree range chickens\u201d, ngadto sa mga nagkadaiyang asosasyon tibuok Davao del Norte. Sama sa mga gulay, ang probinsyal nga panggamhanan ra usab ang moabag sa mga asosasyon aron mabaligya ang mga giamumang manok ngadto sa mga mamalitay niini."}, {"text_idx": "#000005", "text": "Buot sa maabtikon ug maluluy-on nga Gobernador nga direktang mahatagan ug ayuda ang mga katawhan sa Davao del Norte aron makalingkawas sa kagutom ug kapit-os hatud sa krisis sa Covid19, nga mihapak dili lamang sa lalawigan apan ingun man lukop tibuok kalibutan."}, {"text_idx": "#000006", "text": "Provincial Government of Davao del Norte"}]